b'\n_START_ARTICLE_\nDShK\n_START_SECTION_\nDesenvolupament\n_START_PARAGRAPH_\nDurant la Primera Guerra Mundial, l\'ex\xc3\xa8rcit alemany va introduir un nou tipus de munici\xc3\xb3: el M\xc3\xa0user TuF de 13,2\xc2\xa0mm. Aquest tipus de cartutx, de gran pot\xc3\xa8ncia, estava dissenyat per destruir els incipients tancs que van apar\xc3\xa8ixer als camps de batalla._NEWLINE_El 1921, John Browning va desenvolupar el seu propi cartutx amb la mateixa finalitat, el 12,7 x 99 mm, que s\'havia d\'usar a les metralladores M2 Browning. Els alemanys, durant el per\xc3\xadode d\'entreguerres, i d\'amagat, tamb\xc3\xa9 desenvoluparia sistemes semblants._NEWLINE_El NKVD, conscient d\'aquests dissenys, va demanar que es desenvolup\xc3\xa9s una arma semblant. Vassili Degtiariov, un prestigi\xc3\xb3s dissenyador d\'armes rus, va rebre l\'enc\xc3\xa0rrec i va comen\xc3\xa7ar a idear una metralladora semblant._NEWLINE_L\'any 1930 va apar\xc3\xa8ixer la DK (Degtiariov Krupnokalibernii), una gran metralladora refrigerada per aire i accionada per gas que usava el nou cartutx BT-3 de 12,7x108 mm. Les autoritats sovi\xc3\xa8tiques de seguida van veure\'n les capacitats, gr\xc3\xa0cies a la seva lleugeresa, proporcionada per unes aletes de refrigeraci\xc3\xb3 circulars en comptes d\'un circuit d\'aigua, permetia una mobilitat m\xc3\xa9s elevada conservant l\'enorme pot\xc3\xa8ncia de foc del cartutx. El problema era que el sistema d\'alimentaci\xc3\xb3 sovint s\'encasquetava._NEWLINE_Aleshores un jove enginyer, Gueorgui Xpaguin, va rebre l\'enc\xc3\xa0rrec de modificar aquest disseny, mentre que Degtiariov passaria a desenvolupar altres dissenys. L\'any 1938 Xpaguin aconseguiria dissenyar una cinta met\xc3\xa0l\xc2\xb7lica amb un sistema d\'expulsi\xc3\xb3 efectiu. Aquell mateix any entraria en servei la nova arma, anomenada DShK, i es comen\xc3\xa7aria a produir l\'any 1939 en diversos muntatges per a m\xc3\xbaltiples rols. Els soldats ben aviat la van comen\xc3\xa7ar a anomenar "D\xc3\xbaixka", per semblan\xc3\xa7a a l\'acr\xc3\xb2nim, que en rus vol dir estimada._NEWLINE_El 1940, despr\xc3\xa9s de ser provada en combat, s\'hi van fer petites modificacions al sistema d\'alimentaci\xc3\xb3 afegint-hi el n\xc3\xbamero de model al nom: DShK 1938/40. Finalment, despr\xc3\xa9s de la Segona Guerra Mundial, encara s\'hi faria una altra revisi\xc3\xb3 al mecanisme d\'alimentaci\xc3\xb3, copiant el sistema de la RP-46, i anomenant-se DShKM, de modernitzada, o DShK 1938/46.\n_START_SECTION_\nHist\xc3\xb2ria operativa\n_START_PARAGRAPH_\nEls primers models van apar\xc3\xa8ixer espor\xc3\xa0dicament abans de l\'Operaci\xc3\xb3 Barbarroja. Amb la invasi\xc3\xb3 alemanya i l\'encerclament i captura de nombroses forces sovi\xc3\xa8tiques, sovint amb el seu material, la majoria d\'aquestes poques d\xc3\xbaixques van passar a mans alemanyes._NEWLINE_Aprofitant el trasllat de les ind\xc3\xbastries b\xc3\xa8l\xc2\xb7liques cap als Urals es va donar prioritat a la producci\xc3\xb3 de noves armes, com la DShK 1938, de la qual se n\'arribarien a fabricar 8.000 unitats nom\xc3\xa9s durant la Segona Guerra Mundial. A partir d\'aleshores seria present a pr\xc3\xa0cticament totes les batalles del front oriental: amb muntura Sokolov per a la infanteria, amb tr\xc3\xadpode per al tir antiaeri, muntada a tancs, camions, vaixells, trens... sent capa\xc3\xa7 de perforar qualsevol vehicle amb menys blindatge que un Panzer, destruint r\xc3\xa0pidament posicions defensives o abatent avions atacants._NEWLINE_Acabada la Segona Guerra Mundial les DShK 1938, gr\xc3\xa0cies a la seva resist\xc3\xa8ncia a les temperatures extremes i poc manteniment, no nom\xc3\xa9s van continuar servint a l\'ex\xc3\xa8rcit roig, sin\xc3\xb3 que es van enviar a nombrosos estats aliats: Corea del Nord, Xina, Mong\xc3\xb2lia, Iran, Vietnam del nord, S\xc3\xadria, Pakistan...'